
צו יום חינוך ארוך ולימודי העשרה (החלה בגני ילדים), התשס"ו-2006

נכחו:

חברי הוועדה:

מיכאל מלכיאור – היו"ר   

זבולון אורלב

חיים אמסלם

שמואל הלפרט

ג'מאל זחאלקה

עבאס זקור

אלכס מילר

אפריים סנה

יוסף שגל

מוזמנים:

שרת החינוך יולי תמיר

שרי בן לולו-יאיר –  לשכת הדובר, משרד החינוך

ד"ר חגית מאיר – מפקחת מתאמת מינהל, משרד החינוך

משה שגיא – מנהל אגף בכיר לכלכלה ותקציבים, משרד החינוך

עו"ד דורית מורג – יועמ"ש, משרד החינוך

ד"ר תרצה רמון – בריאות השן, משרד הבריאות

רן ארז – ארגון המורים

איתן ויינרייך – יושב-ראש, ארגון ההורים הארצי

אתי בנימין – יו"ר ארגון הורים בירושלים, ארגון ההורים הארצי

איתן ויינרייך – יושב-ראש, ארגון ההורים הארצי

אתי בנימין – ארגון ההורים הארצי

ישראל פנחס – ארגון ההורים הארצי

דקלה צדוק – הסתדרות המורים

לילי פוקמונסקי – הסתדרות המורים

רונית אילתי ממן – דוברת, אקי"ם

עו"ד אתקה קליינמן – יועצת משפטית, אקי"ם

עדנה רודינג – יועצת חינוך, מרכז השלטון המקומי

רעיה בירן – העמותה לקידום ויישום יום חינוך ארוך

הרב שלמה קרלנשטיין – הסתדרות מורי אגודת ישראל בא"י

הרב אברהם לייזרזון – יושב-ראש, מרכז החינוך העצמאי

אילן שדה – ראש המועצה האזורית מנשה, מרכז המועצות האזוריות

מירה קרני – המועצה לשלום הילד

מנהלת הוועדה:
יהודית גידלי

ייעוץ משפטי:
מירב ישראלי

רשמה וערכה:
יונה רייטמן – חבר המתרגמים בע"מ

צו יום חינוך ארוך ולימודי העשרה (החלה בגני ילדים), התשס"ו-2006

היו"ר מיכאל מלכיאור:

אני מבקש משרת החינוך להציג את ההצעה כפי שהיא מציעה לוועדה בנוסח האחרון שלה ולעשות הצבעה. 

השרה יולי תמיר:

ההחלטות הן כאלה – קודם כל, לאור הפנייה של החינוך המיוחד, החינוך המיוחד יקבל יום לימודים ארוך, זו פעם ראשונה ואני מאוד שמחה שהחלטנו לעשות את זה. אנחנו לפי החוק לא יכולים לממן יום לימודים ארוך בעמותות. אם וכאשר גנים של ש"ס או של רשת החינוך העצמאי יצטרפו לרשתות, הם יקבלו כי הרשתות הם חלק מהחינוך המוכר, לכן הבעיה הזאת עומדת על סף פתרון. אנחנו נמצאים בהידברות איך לפתור אותה, מאותו רגע, השירות יינתן באופן שווה לכל מי שהוא לא עמותה ולכן אנחנו יכולים היום לבשר שגם החינוך המיוחד בפעם הראשונה מקבל יום לימודים ארוך. הרחבנו את הצו, הוספנו בעצם עוד 800 גנים כרגע, אנחנו נעמוד על קרוב ל- 1,300 גנים ואם נקבל את האישורים של ההצטרפות, יהיה לנו עוד יותר. 

זבולון אורלב:

שאלה טכנית ליועצת המשפטית. כתוב כאן ילדים בני חמש, שליש מהשנתון מגיע לגיל חמש רק אחרי התחלת שנת הלימודים. האם זה חל עליו?

מירב ישראלי:

בעיקרון, אם אינני טועה, בחוק לימוד חובה יש איזה הגדרה שאמורה לפתור את זה. 

זבולון אורלב:

חשוב גם לפרוטוקול שיהיה ברור שזה השנתון. 

השרה יולי תמיר:

כן. 

היו"ר מיכאל מלכיאור:

כל ילדי גן חובה. 

זבולון אורלב:

כי זה לא מה שכתוב פה.

היו"ר מיכאל מלכיאור:

זה צריך להיות ברור לפרוטוקול שזה כל גן,

מירב ישראלי:

הערה למשרד החינוך, ההגדרה בחוק של תלמיד היא מי שלומד במוסד חינוך, בגן חובה או באחת מכיתות א' עד י"ב.

זבולון אורלב:

גם אם זה יהיה כרוך בשינוי הנוסח האמור, אני מציע שעל זה יינתן אישור הוועדה. 

השרה יולי תמיר:

אנחנו נפתור את הבעיה הזאת. לא יהיה ילד שלא ייכנס.

היו"ר מיכאל מלכיאור:

זה חשוב מאוד שעשו את השינוי במשרד החינוך, היה לנו ויכוח על זה בשבוע שעבר ושרת החינוך אני חושב לקחה יוזמה ברוכה ונענתה לבקשת הוועדה להכניס את החינוך המיוחד. לא יכול להיות שילדים שהכי צריכים את יום החינוך הארוך, לא יקבלו.

זה חשוב, הסיכום, אני רוצה להגיד חד-משמעית – לא ניתן להפלות ילדים בישראל, לא ילדים ערבים ולא ילדים חרדים, חד-משמעית, ולא שום ילד אחר, לא עולים ולא ותיקים. זאת המדיניות שלנו ולכן אני פשוט שמח על הסיכום. אני מבין שיש עוד דברים שצריך לסגור, אבל יש התחייבות מוחלטת של השרה ושל הוועדה לסגור אותם. לכן, אני אתן לרב אמסלם זכות דיבור ואחר-כך נעשה הצבעה מיידית. 

חיים אמסלם:

אני חייב לציין שעם כל הרצון הטוב והכנות של השרה לעשות הכל על-מנת לבוא לקראת הילדים במגזר החרדי, נכון להרגע, מתוך בדיקות שבדקתי, עד לפני חצי דקה, אין לנו פיתרון. אנחנו נצביע נגד, אנחנו מתנגדים לנושא הזה. אני מבקש עדיין ליום ראשון, לא יהיה פיתרון לילד מהמגזר החרדי ולצערי איך שהדברים מתנהלים אצלנו זה ייקח גם הרבה חודשים, אם בכלל. לכן, אני מבקש מכל אלה שבאמת יקר להם השוויוניות וחוסר אפליה, להצביע נגד. 

דבר נוסף – ההשלכות של ההצבעה היום בנושא הזה, תהיה להן משמעויות קואליציוניות, קחו את זה בחשבון. 

זבולון אורלב:

אני חושב שבאופן עקרוני הצו של הרחבה הוא ראוי להוקרה וראוי לתמיכה של כל חברי ועדת החינוך. אני רק לא אצביע בעד אלא אמנע רק מפני העמדה של ש"ס.

היו"ר מיכאל מלכיאור:

נעשה הצבעה. מי תומך בבקשת שרת החינוך להרחבת יום חינוך ארוך, האישור של הוועדה. 

הצבעה

בעד ההצעה – 6

נגד ההצעה – 1

נמנעים – 2

השרה יולי תמיר:

תודה רבה.

היו"ר מיכאל מלכיאור:

תודה רבה לכולכם. 

הישיבה ננעלה בשעה 12:37
